Vissuvere Suurkivi

Vissuvere Suurkivi (ka: Vissuvere suur kivi, Vissuvere rändrahn, Vissuvere Suurrahn, Vissuvere suur rahn) on porfüürgraniidist hiidrahn Järva maakonnas Türi vallas Vissuvere külas. 

Kivi mõõtmed on järgmised: pikkus 9,4 m, laius 6,7 m, kõrgus 2,7 m ja ümbermõõt 25,6 m. Tegemist on ümbermõõdu poolest Järva maakonna suurima rändrahnuga.

Rahn on järskude külgede ja lameda laega. Seda läbivad mitu rööpset 2-10 cm paksust pegmatiidisoont. Esineb üksikuid kinnislõhesid. Kivim on vastupidav murenemisele. Sammalt kasvab kivi pinnal vähe.

Pärimuse kohaselt tahtnud 19. sajandi lõpul üks venelane rahnu 15 kuldrubla eest veskikivide valmistamiseks ära osta.

Rahn on alates 1959. aastast üksikobjektina looduskaitse all.

Vaata ka 
 Eesti hiidrahnude loend

Viited

Välislingid

 

Eesti rändrahnud
Türi vald
Kaitstavad looduse üksikobjektid